الاستروبيولوجيا او الزينوبيولوجيا او الايكسوبيولوجيا (بالانجليزى: Astrobiology or Xenobiology or Exobiology) هو علم جديد من فروع علم البيولوجيا بيهتم بدراسة الاصل و التطور ، و الانتشار و المستقبل بتاع الحياه فى الكون الواسع . الاستروبيولوجيا علم بيتسند على كذا علم تانى زى الفلك و البيولوجيا و الكيميا و الفيزيا و هدفه هو التدوير على اماكن ممكن يكون فيها حياه سواء فى النظام الشمسى او فى الكواكب التانيه بره المجموعه الشمسيه. وكالة ناسا للفضاء اهتمت بموضوع الاستروبيولوجيا من الخمسينات و نتيجه لزيادة كمية المعلومات المتوافره عملت برنامج سنة 1996 بيحاول يلاقى اجابات على تلات اسئله اساسيه : ازاى ابتدت و اتطورت الحياه يا ترى فى حياه بره كوكب الارض ، و اذا كان فى ، ازاى نقدر نكشتفها. ايه هو مستقبل الحياه على كوكب الارض و فى الكون كله. اول مشروع للاستروبيولوجيا تموله ناسا كان سنة 1959 و بعتت سنة 1976 المركبه الفضائيه فايكينح للمريخ و قامت بتلات تجارب بيولوجيه بهدف التدوير على اى شكل محتمل من اشكال الحياه ممكن يكون على سطح الكوكب الاحمر. بيعتقد العلما ان الحياه (اللى بتشبه حياتنا) عشان تتواجد فى اى مكان لازم يتوفر فى المكان دا شوية شروط اهمها ان الكوكب دا تكون درجة حرارته متوسطه يعنى دافى بحيث تتواجد المايه على سطحه فى حالتها السايله و مايكونش سخن قوى لدرجة ان المايه دى تتبخر (زى كوكب فينوس مثلا).